Kommer oor Brittanje wat trofeejag wil verbied ‘n Betoging teen trofeejag in Londen (Foto: WIktor Szymanowic /NurPhoto /NurPhoto via AFP) ŉ Poging om die invoer van jagtrofeë na Brittanje te verbied het tot ontsteltenis onder Suider-Afrikaanse bewaringsbewustes gelei met sommige wat meen die wetsontwerp is teenproduktief en het ŉ kolonialisme-geurtjie. Britse wetmakers sal Vrydag oor die wetsontwerp, wat daarop gemik is om bedreigde diere te help beskerm en die steun van talle bekendes het, stem. Kritici sê om wilde diere vir die pret te skiet is wreed, verkwistend en stoot bedreigde spesies nader aan uitwissing. “Kan iemand vir my ŉ beter definisie van kolonialisme gee as wit mense wat na Afrika vlieg en sê: ‘Ek gaan hierdie diere skiet vir die pret; dit is my reg om dit te doen’?”, het Eduardo Goncalves, stigter van die Campaign to Ban Trophy Hunting, Woensdag op ŉ vergadering ter ondersteuning van die wetsontwerp in Westminster gesê. Baie gemeenskappe en regeringsamptenare regoor Suider-Afrika is egter teen die verbod en voer aan dat die jag van ŉ klein aantal geselekteerde diere broodnodige inkomste genereer om bewaringspogings te bevorder en plaaslike gemeenskappe te ondersteun. Bewaringsbewustes en gemeenskapsleiers van Botswana, Angola, Zambië en Namibië het vroeër vandeesmaand in ŉ brief aan Brittanje se minister van ontwikkeling en Afrika, Andrew Mitchell, gewaarsku die wet sal ŉ negatiewe impak hê. “Met verminderde inkomste uit trofeejag sal stropery toeneem omdat daar minder befondsing sal wees om salarisse aan wildbewaarders uit die gemeenskap te betaal,” lui die brief. “Ons voel asof dit nog ŉ manier is om Afrika te herkoloniseer.” Thato Raphaka van Botswana se departement van toerisme en omgewing, het gesê Suider-Afrika-lande beywer hulle daarvoor om die wet te laat vaar. Botswana, wat spog met die wêreld se grootste olifantbevolking, het trofeejag in 2014 verbied, maar die beperking vyf jaar later opgehef ná druk van plaaslike gemeenskappe. Die wildlewe-bevolking in Afrika het volgens die Wêreldnatuurfonds sedert 1970 met 66% afgeneem. Tog het die groep gesê dat trofeejag, wanneer dit goed bestuur word, ŉ “effektiewe bewaringsinstrument” is. Britte maak ŉ klein deel uit van trofeejagters in Suider-Afrika. Die meeste jagters in Suid-Afrika kom uit die VSA, volgens ŉ 2021-verslag deur die diereregtegroep Humane Society International, met Brittanje wat nie eens in die toptien van die lys verskyn nie. Daar is egter vrese dat ander lande die voorbeeld kan volg sou die wet in Brittanje deurgevoer word.